Sørmarkfjellet har gitt meg så mye! Ingen plass i Norge har jeg fått så mye stor ørret. Men Sørmarkfjellet er så uendelig mye mer. Det er ekte villmark hvor hubroen roper ei kald vårnatt og storlomen skriker sårt over tåkelagte fjellvann. Det er historie, fangstanlegg, kulturminner og identitet. Det er fullstendig stillhet, fjellvann med utsikt mot solnedgang over havet. Det er unikt!

Nå spiser maskiner seg innover fra øst, og om kort tid er Sørmarkfjellet ødelagt, for alltid! «Grøn kraft», kunne det vært mer hyklersk???

Jeg mente jeg hadde sagt farvel til min gode venn gjennom så mange år, men følte så sterkt i dag at jeg måtte tilbake. Bare en aller siste gang... Se fjellvatna glitre, prøve storfisken, ligge i lyngen i fullstendig stillhet og bare være 100% tilstede.